Osoba afričkog podrijetla koja je jučer navečer ušla na misu hrvatske katoličke župe u Münchenu u crkvi Svetog Pavla uzvikujući "Allahu Akbar" i bacajući kamenje, psihički je bolesna i nije povezana s terorizmom, javlja u nedjelju ministarstvo vanjskih i europskih poslova (MVEP).

Ministarstvo je za Hinu reklo kako je "psihički bolesna osoba" ušla u crkvu Svetog Pavla u Muenchenu u vrijeme održavanja uskrsnih obreda na hrvatskom jeziku, vođenih od svećenika Hrvatske katoličke župe u tom gradu.

Muškarac je vikao i bacao kamenje po ljudima i po crkvi, a policija ističe kako nije bilo bacanja petardi, kao što je navedeno u dijelu medija. Od nastale panike je stvoren metež i ljudi su počeli bježati iz crkve, otkriva ministarstvo i dodaje kako je javljeno o lakšim ozljedama 25 ljudi, nepoznatog identiteta, ali hrvatskog državljanstva.

Afrikanac je ušao u crkvu među hrvatske vjernike i ničim izazvan počeo vikati Takbir (Allahu Akbar). Nakon toga neki vjernici su ga svladali i zadržali do dolaska policije, a ostali su se razbježali u panici zbog straha od terorističkog napada, ostavljajući za sobom hranu koju su donijeli za posvećenje.

Srećom, nekoliko Hrvata je uspjelo oboriti Afrikanca na zemlju i zaustaviti ga u njegovu hodu prema oltaru. Odmah je pozvana policija koja je stigla u velikom broju. Oni su preuzeli Afrikanca, svezali ga i odveli iz crkve.

Nakon tog incidenta, koji je još jednom pokazao koliko su katoličke crkve nezaštićene, obred Vazmenog bdijenja je nastavljen ali bez najmenje 20-30 posto vjernika koji su u strahu napustili crkvu.

Njemačka policija nije davala informaciju o Afrikancu, osim da je priveden i da će biti procesuiran. Također nisu naveli ni je li bio naoružan. Tu informaciju za Fenix magazin, koji je i objavio informaciju, nisu potvrdili ni Hrvati koji su ga zaustavili i zadržali do dolaska policije.

Nakon objave videa na Fenixovoj Facebook stranici o tom događaju, jedna od očevidkinja iz crkve Anđa Kasalo Zelić u komentarima je napisala: Sve je dobro prošlo, ozlijeđenih nema. Jedino neki možda lakše nakon stampeda. Velika je panika bila, ali hvala Bogu sve se dobro završilo, piše Fenix.

MVEP prenosi kako je münchenska policija priopćila da događaj nema veze s terorizmom jer je incident izazvala psihički bolesna osoba koja je nakon privođenja u policiju smještena u bolnicu.

Policija je usprkos tome pojačala mjere sigurnosti oko svih crkvi u kojima se održavaju svete mise na hrvatskom jeziku, naročito oko crkve Svetog Mihaela u kojoj se održala misa od 12:30 sati.

MVEP je osudio ovaj čin i naglasio kako je zajedno s konzulatom bio u kontaktu s policijom, crkvom i tamošnjim Hrvatima.

Pogledajte i video Požar u katedrali Notre Dame